《寄题梅山》
宋代·喻良能

平生满耳说梅山，十里荷花缭绕间。
宫女三千颜绰约，绣衣十万彩斓斑。
濒江景好图难尽，飞鹭诗工语莫删。
定约后期穷胜赏，不辞和月棹船还。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。